Malá Fatra nesúhlasí s rekonštrukciou Chaty pod Chlebom

Štátni ochranári zmenu odsúhlasili.

27. sep 2019 o 13:56 (aktualizované 27. sep 2019 o 19:07) SITA, TASR

Článok pokračuje pod video reklamou

BRATISLAVA. Kým Štátna ochrana prírody odsúhlasila rekonštrukciu a rozšírenie Chaty pod Chlebom v Národnom parku Malá Fatra, Správa Národného parku zaujala k tomuto zámeru nesúhlasný postoj.

Odporučila vykonať posudzovanie vplyvov na životné prostredie. Vo vyhlásení o tom informoval podpredseda strany Spolu a ochranár Erik Baláž.

Chatu kúpil Hrnčiar z Mostu-Híd

Podľa neho Chatu pod Chlebom ešte v roku 2018 kúpil poslanec Andrej Hrnčiar (Most-Híd), pričom tento rok vypracoval investičný zámer chatu zrekonštruovať a významne rozšíriť.

Súvisiaci článok Hrnčiar rozširuje majetok, kúpil Chatu pod Chlebom Čítajte

Podľa Správy Národného parku Malá Fatra táto činnosť môže mať významný vplyv na životné prostredie, pretože chránené druhy budú rušené.

Zvýšená návštevnosť tiež ohrozí jednu z posledných lokalít ohrozeného tetrova hlucháňa a hrozia aj problémy s odpadom či hromadením odpadových vôd.



Na Okresný úrad v Žiline, ktorý o stavbe rozhoduje, prišlo však zo Štátnej ochrany prírody súhlasné stanovisko, podľa ktorého vplyvy na životné prostredie skúmať netreba.

„Centrála ŠOP paradoxne nevidí žiadne hrozby. V stanovisku tvrdí, že nedôjde k zničeniu biotopov a chránené druhy nebudú rušené,“ konštatoval Baláž, podľa ktorého už prebieha konanie o umiestnení prístavby, ktorého správa parku už nie je účastníkom.

„Zaujímalo by nás, kto požiadal centrálu ŠOP o ďalšie stanovisko a prečo ho nekonzultovali so Správou NP Malá Fatra. Nik predsa nemá detailnejšie informácie o území,“ uzavrel Baláž.

Štátni ochranári s parkom nesúhlasia

Štátna ochrana prírody reaguje, že ich mrzí „tendenčné informovanie“ o rekonštrukcii Chaty pod Chlebom.

„Chceme verejnosť uistiť, že na tomto veľmi frekventovanom mieste, pár minút od fungujúcej lanovky, sa v bezprostrednej blízkosti nevyskytuje hlucháň hôrny, ako sa nepravdivo šíri,“ zdôraznili štátni ochranári v reakcii na Balážove tvrdenia.

Riaditeľstvo sa podľa stanoviska rekonštrukciou chaty nezačalo zaoberať z vlastnej vôle, oslovil ho Okresný úrad v Žiline. Na základe obhliadky potom vydalo svoje stanovisko.

Štátna ochrana prírody vysvetlila, že chatu idú stavať v „odprírodnenom území“, kde chata v minulosti stála a vyhorela, ktoré sa nachádza v treťom stupni ochrany.

„Rekonštrukcia chaty v navrhovanom rozsahu tak nemôže mať negatívne vplyvy na biotopy. Rovnako nemožno predpokladať ani zvýšené množstvo turistov, nakoľko nebudú budované nové cesty a už v súčasnej dobe je lokalita v maximálnej miere vyťažená návštevníkmi z dôvodu blízkej lanovky,“ uviedli štátni ochranári.

ŠOP uzavrela, že vstupuje do konaní a vyjadrení jednotlivých Správ chránených území len vo výnimočných prípadoch na priamu výzvu príslušných úradov.

Rekonštrukciu bráni aj Hrnčiar

Poslanec Hrnčiar sa k tejto záležitosti vyjadril na sociálnej sieti, pričom zdôraznil, že rekonštrukcia a prístavba chaty a jej prevádzka nebude mať zhoršujúci vplyv na životné prostredie.

Rekonštrukcia chaty podľa neho nebude produkovať odpady obsahujúce nebezpečné látky a odpady vznikajúce počas prevádzky chaty budú odvážať a zneškodňovať oprávnenou firmou.

„Návrh neuvažuje s navýšením návštevnosti územia len s dobudovaním potrebných kapacít a služieb, ktoré nie sú v území dostatočne zabezpečené,“ vyhlásil Hrnčiar.

Hlucháňa dávno vyhnala masívna turistika

Hrnčiar vysvetlil, že Chatu pod Chlebom sa rozhodol kúpiť v roku 2017 prostredníctvom svojej firmy.

"Tohto roku sme vypracovali investičný zámer jej rekonštrukcie. Ubezpečujem pána Baláža, že jeho obvinenia sú nezmyselné. Kto raz videl davy turistov, prúdiace od veľkokapacitnej lanovky do Snilovského sedla desať minút od chaty, vie, že o ďalšej zvýšenej návštevnosti celej oblasti nemôže byť ani reči. V okolí chaty pod Chlebom je už dnes masívny pohyb stoviek turistov a hlucháň na pobyt dávno rezignoval. Napokon, ak by ohrozenie chránených druhov bolo pravdou, nemohla by predsa dostať povolenie lanovka, ktorá je ešte vo vyššom stupni ochrany," podotkol Hrnčiar.

"Chatu denne navštívia stovky turistov, ktorých na hrebeň vyvezie lanovka. Dnes majú tieto stovky turistov k dispozícii dve toalety, ktoré nestačia, čiže svoju potrebu vykonávajú v okolitej prírode. Preto je súčasťou investície aj čistička za 50.000 eur," dodal Hrnčiar.

Kauzu mal vytvoriť Kalaš pod vplyvom opozície

Hrnčiar tvrdí, že „kauzu“ vytvoril riaditeľ Správy Národného parku Malá Fatra Michal Kalaš, ktorý je podľa neho kandidátom strany Spolu na riaditeľa ŠOP.

Hovorkyňa strany Spolu-občianska demokracia Silvia Hudáčková uviedla, že riaditeľ Správy NP Malá Fatra Michal Kalaš nie je členom strany a ani neevidujú jeho prihlášku za člena.